Fase 4-beurtkrag SA’ners se voorlandArgieffoto (Foto: Unsplash) Fase 4-beurtkrag sal van Sondag tot Donderdag tussen 16:00 en 05:00 ingestel word. Eskom het Sondag in ŉ verklaring aangekondig dat fase 4-beurtkrag Sondag om 12:00 tot Maandag om 05:00 van krag sal wees. Daarna sal fase 3-beurtkrag dan tot Maandag 16:00 geïmplementeer word. Volgens die kragvoorsiener is die noodopwekkingsreserwes amper uitgeput, dit sluit diesel en gepompte opgaardamvlakke in. “Die hoër beurtkragfases is nodig om die noodreserwes te help opbou,” lui die verklaring. Eskom sê hy sal ’n verdere opdatering bekend maak sodra enige beduidende veranderinge plaasvind. Gedurende die naweek het ’n opwekkingseenheid elk by die Duvha-, Kriel- en Medupi-kragstasie onklaar geraak en die vertraging om ŉ opwekkingseenheid elk by Camden-, Kusile-, Komati- en Kendal-kragstasie aanlyn te bring, het die tekort aan kapasiteit vererger. Eskom-spanne het ’n opwekkingseenheid elk by die Grootvlei-, Hendrina-, Majuba-, Matla- en Tutuka-kragstasie herstel. In hierdie stadium is 6 004 MW weens beplande instandhoudingswerk nie beskikbaar nie en nog 14 961 MW is weens onbeplande instandhoudingswerk nie beskikbaar nie.